### *Projekts*

**LATVIJAS REPUBLIKAS MINISTRU KABINETS**

2018.gada \_\_\_.\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_ §)

Rundāles pils muzeja publisko maksas pakalpojumu cenrādis

Izdoti saskaņā ar

Likuma par budžetu un finanšu vadību

 5. panta devīto daļu

1. Noteikumi nosaka Rundāles pils muzeja (turpmāk – muzejs) sniegto maksas pakalpojumu cenrādi.
2. Muzejs maksas pakalpojumus sniedz saskaņā ar cenrādi (pielikums).
3. Par muzeja maksas pakalpojumu cenrāža 1.1. – 1.9., 1.16., 1.19., 1.21. un 1.22.apakšpunktā minētajiem pakalpojumiem maksu neiekasē no:
	1. bērniem līdz septiņu gadu vecumam;
	2. pedagogiem, kas pavada pirmsskolas izglītības iestāžu izglītojamo grupu vai izglītojamo grupu (grupā vismaz 10 izglītojamie – pamatizglītības vai vispārējās vidējās izglītības iestāžu izglītojamie, kā arī profesionālās pamatizglītības vai profesionālās vidējās izglītības iestāžu izglītojamie);
	3. bāreņiem un bez vecāku gādības palikušiem bērniem, dienas aprūpes centra, krīzes centra un internātskolas audzēkņiem, kā arī bēriem, kas ievietoti sociālās rehabilitācijas centrā (uzrādot statusu apliecinošu dokumentu), un tos pavadošajām personām (viens pedagogs vai viena persona uz 10 bērniem vai audzēkņiem);
	4. personām līdz 18 gadu vecumam ar invaliditāti, personām ar I un II grupas invaliditāti (uzrādot invaliditātes apliecību) un no vienas personas, kas pavada personu līdz 18 gadu vecumam ar invaliditāti vai personu ar I grupas invaliditāti;
	5. daudzbērnu ģimenēm (uzrādot Latvijas Goda ģimenes apliecību „3+ Ģimenes karte” un personu apliecinošu dokumentu vai daudzbērnu ģimenes statusu apliecinošus dokumentus), tajā skaitā individuālajam apmeklējumam;
	6. Rundāles novada izglītības iestāžu izglītojamiem un pedagogiem mācību procesa ietvaros (iesniedzot rakstisku izglītības iestādes iesniegumu);
	7. izglītības iestāžu izglītojamiem un studējošajiem, kas apgūst vai studē restaurāciju, arhitektūru, būvniecību, interjera dizainu, dārzkopību, tūrismu, kultūras vēsturi, vizuālo un lietišķo mākslu, muzeoloģiju, izglītības vai studiju procesa ietvaros (iesniedzot rakstisku izglītības iestādes iesniegumu);
	8. Latvijas Mākslas akadēmijas pilna laika studentiem (uzrādot apliecību);
	9. Latvijas profesionālās ievirzes mākslas skolu un profesionālās vidējās mākslas izglītības iestāžu izglītojamiem (uzrādot apliecību);
	10. Latvijas muzeju darbiniekiem (uzrādot apliecību);
	11. Baltijas jūras reģiona piļu un muzeju asociācijas biedriem (uzrādot biedra karti);
	12. Starptautiskās muzeju padomes (ICOM) biedriem (uzrādot biedra karti);
	13. Rundāles pils muzeja Goda kartes īpašniekiem un vienas pavadošās personas (uzrādot Goda karti un personu apliecinošu dokumentu);
	14. plašsaziņas līdzekļu pārstāvjiem, kas atspoguļo norises muzejā (uzrādot preses karti);
	15. grupu (ne mazāk par 10 apmeklētājiem) vadītāja (gida);
	16. muzeja popularitāti veicinošu vizīšu organizatoriem (iesniedzot organizācijas pārstāvja iesniegumu);
	17. personām, kas piedalās muzeja rīkotā talkā vai muzeja teritorijas sakopšanā (iesniedzot muzeja izsniegtu apliecinājumu par piedalīšanos).
4. Par muzeja maksas pakalpojumu cenrāža 2.4.apakšpunktā minētajiem pakalpojumiem maksu neiekasē no gidiem, kuri vada ekskursiju, plašsaziņas līdzekļu pārstāvjiem, kas atspoguļo norises muzejā (uzrādot preses karti) un muzeja popularitāti veicinošu vizīšu organizatoriem (iesniedzot organizācijas pārstāvja iesniegumu).
5. Muzeja maksas pakalpojumu cenrāža 1.1. – 1.20.apakšpunktā minētajiem pakalpojumiem katra mēneša pirmajā trešdienā noteikta 50 % atlaide šādiem muzeja apmeklētajiem, uzrādot attiecīgu statusu apliecinošu dokumentu:
	1. pensionāriem;
	2. bezdarbniekiem;
	3. ģimenēm (personām), kurām piešķirts trūcīgas vai maznodrošinātas ģimenes (personas) statuss.
6. Muzeja maksas pakalpojumu cenrāža 3.punktā minētajiem pakalpojumiem (izņemot cenrāža 3.30.apakšpunktā minētos pakalpojumus) laulību reģistrācijas gadījumos noteikta 50 % atlaide no kārtējā gada oktobra līdz nākamā gada maijam.
7. Muzeja maksas pakalpojumu cenrāža 1.1. – 1.4. un 1.8. – 1.13.apakšpunktā minētajiem pakalpojumiem noteikta 50 % atlaide jaunlaulātajiem un viņu viesiem laulību reģistrācijas dienā, uzrādot laulību reģistrācijas apliecību vai protokolu par laulības noslēgšanu.
8. Muzeja maksas pakalpojumu cenrāža 1.8., 1.9., 1.15. un 1.19.apakšpunktā minētajiem pakalpojumiem katra mēneša pirmajā svētdienā noteikta 50 % atlaide visiem muzeja apmeklētājiem.
9. Muzeja maksas pakalpojumu cenrāža 1.1. – 1.4., 1.6. – 1.16. un 1.20.apakšpunktā minētajiem pakalpojumiem noteikta 30 % atlaide personām, kuras uzrāda Latvijas Valsts asinsdonoru centra izsniegtu Donoru privilēģiju karti.
10. Muzeja noteikto akciju laikā muzeja maksas pakalpojumu cenrāža 1.1. – 1.20.apakšpunktā minētajiem pakalpojumiem piemēro koeficientu no 0,2 līdz 0,9, izvērtējot akcijas sabiedrisko nozīmi.
11. Muzeja maksas pakalpojumu cenrāža 1.22.apakšpunktā minētā pakalpojuma sniegšanas dienā cenrāža 1.9., 1.10., 1.12., 1.15. un 1.17.apakšpunktā minētie pakalpojumi netiek sniegti.
12. Muzeja rīkoto pasākumu laikā maksu par cenrāža 1. un 2.punktā minētajiem pakalpojumiem neiekasē no muzeja tematisko pasākumu nodrošinātājiem, atbalstītājiem (sponsoriem), izglītības, kultūras un tūrisma nozares institūciju pārstāvjiem un valsts reprezentatīvās funkcijas nodrošinātājiem (uzrādot muzeja ielūgumu), apmeklējumu skaitam nepārsniedzot 0,5 % no kopējā muzeja pasākumu biļešu skaita gada laikā.
13. Muzeja rīkotajiem pasākumiem apmeklējuma cena tiek aprēķināta pēc faktisko izmaksu tāmē iekļautajām pakalpojuma izmaksas veidojošām komponentēm un noteikta ar muzeja direktora rīkojumu.
14. Muzeja maksas pakalpojumu cenrāža 1.1. – 1.22., 2.1., 2.2., 2.4. un 4.1.apakšpunktā minētajiem pakalpojumiem piemēro 10 % atlaidi gadījumos, ja pakalpojums iegādāts, izmantojot Rundāles pils muzeja e‑biļešu tirdzniecības sistēmu.
15. Apmeklējumam ārpus muzeja darba laika muzeja maksas pakalpojumu cenrāža 1.1. – 1.21.apakšpunktā minētajiem pakalpojumiem piemēro koeficientu 2,0 (apmeklējumam jābūt iepriekš saskaņotam ar muzeja administratoru).
16. Muzejs maksu par pakalpojumiem iekasē:
	1. ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;
	2. skaidrā naudā muzeja kasē;
	3. muzejā ar maksājumu karti maksājumu karšu pieņemšanas terminālī vai citā alternatīvā sistēmā, ja muzejs vai starpniekinstitūcija to tehniski nodrošina;
	4. pakalpojuma pieprasījuma iesniegšanu valsts budžeta maksājumus administrējošās institūcijas elektronisko pakalpojumu sistēmā (portālā) vai tādas institūcijas elektronisko pakalpojumu sistēmā (portālā), kura darbojas kā starpniece starp valsts budžeta maksājumus administrējošo institūciju un maksājumu pakalpojumu sniedzēju.
17. Atzīt par spēku zaudējušiem Ministru kabineta 2013.gada 1.oktobra noteikumus Nr.1031 „Rundāles pils muzeja publisko maksas pakalpojumu cenrādis” (Latvijas Vēstnesis, 2013, 194.nr.; 2014, 174.nr.; 2015, 82.nr.).
18. Noteikumi stājas spēkā 2018.gada 1.maijā.

Ministru prezidents M.Kučinskis

Kultūras ministre D.Melbārde

Vīza: Valsts sekretāre D.Vilsone

Ripa 63920607

turisms@rundale.net